|  |
| --- |
| **Gen. 31:1-55****“Vertrou op God vir beskerming.”***Andries Burger, Pinetown Gemeente, 2 Julie 2023* |

*Sing:* *Lied 151:1,2; Ps. 118:1,2(C); Lied 260:1,2,6; Lied 553:1; Ps. 68:9(T); “Vrede”*

In ons fokus op God se openbaring in en deur die lewe van Jakob, kom ons vanoggend by Jakob wat die reis aanpak terug huis toe.

Na sy vlug uit sy ouerhuis uit vrees vir Esau wat hom wou vermoor vir sy bedrog, het God aan hom verskyn in die veld by Bet-El en verseker van sy teenwoordigheid en sy beloftes aan Jakob.

Van daar af was God se seën so duidelik in Jakob se lewe:

Die vrouens en kinders wat God gee as die fondasie van ŉ nageslag so baie soos die stof van die aarde;

En nadat Jakob vir klaar gewerk het vir sy vrouens, bewerk God vir hom ŉ baie groot rykdom uit die skape en bokke van Laban wat hy oppas.

 Vandag kom ons by Jakob wat die terugreis na Kanaän toe begin...

 Lees **<< Gen. 31:1-55 >>**

Na 20 jaar by Laban gaan Jakob uiteindelik terug huis toe.

Hy het alleen en arm daar aangekom, maar nou is hy ŉ ryk man met 4 vrouens en 12 kinders, slawe en slavinne, skape, bokke, donkies, kamele – jy kan maar sê hy is ŉ groot trek op sy eie.

Aanvanklik was hy baie welkom in Laban se huis.

Hy het baie hard gewerk en Laban se klein kuddetjie kleinvee het ŉ groot trop geword. Laban het geweet dat dit God se seën is omdat Jakob by hom is.

Daarom wou Laban nie dat Jakob teruggaan huis toe nadat hy klaar was met sy 14 jaar se werk vir sy vrouens nie.

Jakob kon self kies wat Laban hom moes betaal om langer te bly.

Omdat God in ŉ droom vir Jakob gewys dat al die kleinvee se lammer bont en gestreep sou wees, kies Jakob toe dat sy betaling al daardie bont en gestreepte lammers sal wees.

Laban het gedink dit is ŉ winskopie, maar van toe af was die Here se seën vir Jakob bedoel.

Jakob se kudde het baie geword en sterk gesonde diere, terwyl Laban sŉ nie meer geword het nie al minder en swakker.

En daarom was Jakob nie meer so gewild nie.

Laban het begin om hom kort-kort te probeer bedrieg deur hulle winsdelings ooreenkoms te verander, maar God het nie toegelaat dat Jakob skade ly nie.

Later het Laban se seuns openlik vyandig begin word en vir Jakob beskuldig dat hy Laban se vee vir homself vat en hom ten koste van Laban verryk.

Jakob het ook aan Laban se houding agtergekom dat hy nie meer so welkom is nie.

Jakob wou ses jaar gelede al teruggaan, en nou word dit uit sy omstandighede ook duidelik dat dit regtig tyd geword om daar weg te kom.

 En daarby die finale deurslag om hom te laat besluit –

Soos voorheen in sy droom, bevestig God dat hy moet teruggaan na die land van sy voorvaders Abraham en Isak toe, terug na sy eie familie toe.

Weens die vyandigheid van Laban en sy seuns en die gevaar dat iemand van sy planne te hore kan kom en vir Laban sê, roep Jakob vir Lea en Ragel veld toe om daar te kan gesels sonder mure wat ore het.

Hy gee vir hulle die konteks dat hy regtig baie hard en eerlik vir Laban gewerk het,

maar daarteenoor was Laban oneerlik en het hom male-sonder-tal probeer bedrieg.

Genadiglik het God dit gekeer, en nou het God weer, soos voorheen in die droom vir Jakob laat verstaan dat hy moet teruggaan.

 So verduidelik hy dit alles aan sy vrouens.

Hy was waarskynlik nie seker hoe hulle sou reageer nie.

Onthou hoe ongelukkig Lea was omdat hy haar nie lief gehad het nie;

en Ragel netso omdat hy nie by haar meer kinders gehad het nie; en

dan die vyandigheid tussen die twee sussies – hulle het geen vrede met mekaar geken weens hulle jaloesie op mekaar nie.

En onthou – hulle was kop in een mus met Laban destyds toe hy vir Lea in Ragel se plek as Jakob se eerste bruid gegee het...

 Sou hulle weer hulle pas se kant kies?

Ou Jakob was seker stom van verbasing, dankbaar en bly dat hulle sowaar saamstem en saamstaan – saam met hom en teen Laban.

Nou sou hy agterkom dat hulle al lankal ŉ probleem gehad het met hulle pa,

want in plaas daarvan dat hy vir hulle ŉ bruidskat sou saamgee toe hulle getroud is, het hy die slavinne Bilha en Silpa saamgegee sodat hy die bruidskap vir homself kon hou.

Hulle sien ook soos hulle broers dat Laban se rykdom oorgegaan het na Jakob toe,

maar vir hulle is dit God wat Laban se diefstal regstel om

 die erfenis wat sy dogters toekom aan Jakob gegee het.

Vier dinge het dus ooreengestem sodat Jakob baie seker kon wees dat hy moet trek:

Hy wil self al lankal,

sy omstandighede maak dit duidelik en

hy kom tot oortuiging dat God hom roep, of stuur om te gaan.

En dan – die bevestiging van Lea en Ragel dat hulle dit ook so insien.

Ons kan dieselfde vier dinge maar in gedagte hou wanneer ons lewensbesluite moet neem – stem hierdie vier dinge ooreen?

Jy wil (dalk al lankal),

jou omstandighede bevestig dit,

God openbaar dit op een of ander manier, en

ander gelowiges bevestig dit.

 Wees maar versigtig vir besluit waar hierdie dinge mekaar weerspreek.

Maar is dit nie hartseer dat dit lyk asof Jakob nog niks van God se teenwoordigheid geleer het nie,

of eerder dat hy God nie só ken dat hy Hom só vertrou dat sy gedrag verander nie?

Destyds het hy uit vrees vir Esau gevlug.

Intussen het God hom persoonlike ontmoet sodat Jakob met verbasing bewus geword het van God se teenwoordigheid.

Hy het al God se beloftes ontvang en een-vir-een kon hy al sien hoe God dit in vervulling laat gaan.

Maar netsoos destyds vlug Jakob weer soos ŉ skelm in die nag omdat hy bang is.

Kan jy sien dat sy optrede wys dat hy God se belofte van beskerming nie genoeg vertrou om daarop staat te maak nie?

Ag, en om dit erger te maak steel Ragel sowaar nog haar pa se afgodsbeeldjies.

Ons weet nie regtig hoekom nie –

dalk het sy nog aan haar ouerhuis se bygelowe vasgehou van vrugbaarheid en voorspoed en beskerming;

dalk wou sy dit hê om eendag te kan gebruik as ŉ bewys dat sy een van Laban se erfgename is;

 dalk wou sy haar pa sommer net omkrap...

 Maar niks daarvan is goed nie, niks daarvan pas by God se kinders nie...

In die nag vlug hulle terwyl Laban vêr daarvandaan weg is,

hulle het al vêr gevorder toe hy dit te hore kom, en

 nog verder voordat hy hulle met ŉ hele strafkommando inhaal.

Die nag voordat Laban hulle vaskeer om te doen waarvoor Jakob bang was,

tree God in – nét betyds en heel betyds.

Dit is natuurlik geen verrassing nie, het Hy dan nie belowe om by Jakob te wees en om hom te beskerm en om hom terug te bring Kanaän toe nie?

 Dit is waarop Jakob eintlik moes gereken het van die begin af.

God laat Laban duidelik verstaan dat Hy vir Jakob intree en dat Laban baie versigtig moet wees hoe hy teenoor Jakob optree.

Eintlik kon Laban net daar omgedraai het en huis toe gegaan het, maar wat die volgende dag gebeur het was tog belangrik.

Laban begin sy konfrontasie met sy verwagting dat Lea en Ragel teen hulle sin weg is,

in selfverwaandheid was jy al jare blind daarvoor dat hulle nie meer met sy skelmstreke saamgaan nie.

En dan opper hy sy eer gekrenktheid dat hy nie sy dogters en kleinkinders kon groet nie...

 EN natuurlik sy bravade dat hy die mag het om Jakob skade aan te doen...

en menslik gesproke kon hy.

 Jakob het dit geweet en daarom het by bang in die nag gevlug...

Maar God – God het my in ŉ droom gewaarsku... vertel Laban.

Hy laat dit klink asof hy wonderlik genadig is om gehoor te gee aan God se “versoek” om Jakob nie leed aan te doen nie.

Maar Laban het goed geweet dat hy tot niks in staat was teen die almagtige God van Jakob nie...

Én Jakob moes dit hoor –

Jakob moes weet dat dit God was wat hom beskerm het,

dit was God wat ingetree sodat Laban hom niks kon aandoen nie,

dit was God se belofte wat maak dat Jakob van die begin af eintlik niks gehad het om te vrees nie!

Soos ŉ goeie spanningsdrama vra Laban dan sy afgodsbeeldjies wat gesteel is.

Jakob erken dat hy bang was, maar van die afgodsbeeldjies weet hy niks nie ...

en hy stel sy lieflingsvrou Ragel se lewe op die spel.

 Soek, en as jy dit kry maak dan die een dood by wie jy dit gekry het...

 Die tragedie van sy lieflingsvrou ...

Maar Ragel is slim-slinks soos haar pa, en haar man, en haar skoonma...

Sy sit die beeldjies in die saalsakke van ŉ kameelsaal en sy sit op die saal.

Sy kan nie opstaan nie, sê sy, want sy ly aan maanstonde...

En dan het hulle geglo was sy onrein, en die saal en al die inhoud van die saalsakke dus ook –

en Laban reken dat sy sekerlik nie hulle huis afgodjies onrein sal laat word nie, en daarom soek hy nie eens in die saalsakke nie...

 En daarmee is die konfrontasie verby...

Behalwe Jakob wat uiteindelik vir die regte rede sy humeur verloor en opstaan teen sy skoonpa se onreg.

Jakob eindig sy uitbarsting deur daarop te wys hoe die God van Abraham en die Vrees van Isak vir hom ingestaan het. (Met “Vrees van Isak bedoel hy die God vir wie Isak vrees, of liewe ontsag gehad het.)

En toe kon Laban kan nie anders as om bes te gee nie, hy het nie meer met Jakob te doen nie, maar met God wat vir Jakob instaan.

Die res van hierdie verhaal is Laban wat sy eer probeer bewaar en wat wil sekermaak dat Jakob nie later op hom kom wraak neem nie –

hulle sluit ŉ vredesverdrag, rig ŉ klipstapel op as ŉ herinneringsteken en eet saam as simbool van hulle vrede, en Laban draai terug.

Dit moes ŉ wonderlike bevestiging vir Jakob wees dat God wel by hom is

en dat God hom beskerm soos wat Hy in Bet-El al belowe het.

Daar was nou vrede ágter Jakob, maar ŉ baie groter gevaar lê vir hom voor –

 Esau wat hom wou vermoor....

Sou Jakob verder vreesloos op God se beskerming staatmaak?

Sou sy lewe wys dat dit nie deur vrees gedryf word nie en dat dit nie die ou Jakob is wat met slinksheid en skelmstreke terugkom nie,

maar Jakob wat vertrou op God se beloftes en op sy beskerming staat maak?

 Daarby kom ons volgende keer.

Kom ons dink net bietjie verder oor Jakob wat bang bly al het God beloof om Hom te beskerm.

Is dit nie tragies nie?

En is dit nie tragies dat dit presies ook so is met baie gelowiges nie?

Ons ken God se beloftes van beskerming en bewaring –

ons haal selfs Jesus se woorde aan waar Hy in Mat. 10:30 sê dat ons nie bang moet wees nie want selfs die hare op ons kop is getel.

Dink maar aan sy beloftes in Psalm 91m en 121 wat baie mense so graag lees en aanhaal, en Jesaja 43 en so kan ons aangaan...

 Ons bid gereeld en vra God se beskerming vir ons en ook ons geliefdes...

Dan moet daar vrede in ons wees omdat ons Hom vertrou.

Ons sal steeds diefwering en alarms insit – maar nie omdat ons bang is nie.

Doen dit omdat jy jou gesonde verstand gebruik om skelms te keer en om betyds agter te kom wanneer hulle kom lol.

Jy sal steeds vra dat jou geliefdes laat weet wanneer hulle veilig tuis is, maar nie omdat jy van jou kop wil afgaan van angstigheid en vrees nie.

 Is hulle nie in God se hande nie?

 En kan jy Hom dan nie vertrou nie?

Ja maar sou iemand kon opmerk,

 partykeer beskerm Hy nie en iemand kom wel iets oor...

Om dit te verstaan moet ons weer na God se beskerming van Jakob kyk, en wel ŉ bietjie van nader af.

Toe God daar by Bet-El aan Jakob belowe het dat Hy by hom sal wees en hom sal beskerm (Gen. 28:15), is die Hebreeuse woord eintlik dat God oor Jakob sal wag hou.

Hy belowe dus dat niks Jakob sal oorkom sonder dat God dit weet en dat Hy die toelaat nie.

Soos Hy nie vir Laban toegelaat het om Jakob skade aan te doen nie – nie met die lammer oes nie, en ook nie op die langpad huis toe nie.

Wanneer ons God dus vertrou vir sy beskerming,

dan vertrou ons Hom dat Hy oor ons sal waghou en dat niks met ons sal kan gebeur waarvan Hy nie weet nie, en wat Hy nie toelaat nie.

Dit beteken nie dat ons niks slegs sal oorkom in hierdie lewe nie,

maar dat Hy daarvan sal weet en die grense daarvan sal vasstel.

Soos wat Hy gedoen het deur grense te stel waarbinne Job se beproewing en lyding beperk was.

Sal daar soms teenspoed en selfs ellende in ons lewens wees terwyl Hy wag hou oor ons – ja.

Hierdie lewe is boos en in ŉ gemors en gelowiges ly netso daarin soos ongelowiges. En soms selfs nog meer...

Maar ons wat op God se beskerming, op sy toesighouding en bewaring vertrou

het geen vrees oor wat dalk kan gebeur nie.

Want ons weet Hy is in beheer, en Hy sal by my en jou wees binne die onheil en regdeur die beproewing en lyding.

 Ons sal nie meer bang wees nie...

Laat ek ŉ voorbeeld gee uit my eie ewe vandag, Hanlie (my vrou) reis vandag alleen van Clarens na Randburg op die Vrystaatse paaie en ons vertrou op God se beskerming.

Is dit ŉ waarborg dat sy veilig by die kinders sal aankom? Nee.

Is daar ŉ kans dat ek later vandag ŉ oproep kon kry van ŉ ongeluk en dat ek ŉ wewenaar is? Dit is moontlik.

Maar as ek op God vertrou wat oor haar wag hou, wat haar in sy beskerming toevou – dan kan ek tog nie meer angstig en bang wees nie?

Wat Hy ook al toelaat sal Hom verheerlik en dit sal vir Hanlie en vir my goed wees – dalk nie lekker nie, dalk verskriklik...

Maar in die verskrikking sal sy nabyheid ons krag en moed gee om selfs in lyding getuies te wees van Christus wat in ons lewe...

Omdat Hy ook tydens die ellende teenwoordig bly en steeds bly wag hou sal ons nie daarvoor bang wees nie.

Amper soos ŉ kind nie meer bang is vir die tandarts indien sy ma saamgaan nie...

Ek het vroeër verwys na Jesus se woorde van troos en verskering dat self die hare van ons koppe getel is om te wys met hoeveel detail en toewyding God oor ons waghou.

Besef jy in watter konteks Hy dit gesê het? (Mat. 10:16-32)

Hy was besig om te praat oor die vervolging wat gelowiges sal oorkom,

 hoe ons uitgelewer en gestraf sal word, beledig en uitgeskel en vervolg sal word.

 Maar dat ons nie bang moet wees daarvoor nie,

 dat ons nie bang sal wees vir mense wat ons liggaam kan doodmaak nie;

dat Hy vir ons baie beter sal sorg as selfs die mossies wat niks werd is nie – dat ons op Hom kan vertrou,

 want selfs die hare op ons kop is almal getel.

 Niks kan Hom ontgaan en ontkant vang en verras nie.

In die ganse mensegeskiedenis van die Adam se skepping uit stof, en tot in alle ewigheid wat nog kom,

was daar net één keer wat God geen beskerming aan sy kind gegee het nie...

daar op Golgota toe Hy sy eniggebore Seun, ons Here, verlaat het in ons plek, en gestraf het in ons plek...

In Christus se versoening en in sy oorwinning sal elkeen wat op Hom vertrou nooit sonder God se beskermende waghou wees nie.

Jakob se kleingeloof was nie dat hy vertrek het terwyl Laban nie tuis was nie.

Sy probleem was dat hy dit gedoen het omdat hy bang was vir Laban,

banger vir ŉ mens as sy vertroue op God se belofte om oor hom wag te hou.

Hierin lê die probleem én die oplossing – ook vir my en vir jou vandag.

Jakob het meer aan Laban gedink en in sy gedagte gesien wat Laban alles sou doen, as wat hy aan God en sy beloftes van waghou beskerming gedink het.

Doen ons nie presies dieselfde nie?

Om meer te dink aan wat verkeerd kan gaan as om te dink en te vertrou op God wat wag hou... Want dan word ons bang vir die groot gevare...

Nee, vertrou op God wat waghou, dink meer aan Hom as aan die gevare...

Gebruik jou gesonde verstand om risiko minder te maak – maar nie omdat jy bang is nie.

Vertrou op God – en ervaar dan sy blye vrede te midde van alles wat kan en soms wel skeefloop...

Geen vrees meer nie, net absolute vertroue in God,

 want jou Vader in Jesus Christus hou oor jou wag...

Amen